På fem år er der tabt over en halv milliard i selskabet Rejsekort A/S. DSB, der ejer halvdelen af selskabet, er ikke tilfreds med investeringen

I dag udløb fristen for at sikre sig et rejsekort gratis - i stedet koster de nu 50 kroner.

Og de penge er der hårdt brug for hos Rejsekort A/S, der er selskabet bag det udskældte rejsekort.

I 2014 tabte de således 187 millioner kroner, hvilket betyder, at det samlede underskud for de sidste fem år nu har oversteget en halv milliard.

Det fremgår af selskabets nye regnskab.

Direktøren for Rejsekort A/S, Bjørn Wahlsten mener dog, at der er styr på sagen, og at tallene ikke er overraskende på nogen måde.

- I hele opbygningsfasen af sådan en investering vil du typisk have underskud, det var også forventet. Sådan var det også med Storebæltsbroen, siger han til Ekstra Bladet.

Se også: Gratis rejsekort-frist forlænget til tirsdag

I stedet roser han sit selskab for at holde en 'stram økonomi'.

- Det er tilfredsstillende, at vi har holdt budgettet på hele omkostningssiden og derudover modtaget kompensation fra leverandøren på op mod 600 millioner kroner. På indtægtssiden har vi så ikke haft så mange rejser, som der var forventet af trafikvirksomhederne, dengang budgettet blev lagt, siger han.

Kort sagt har der langt fra været nok danskere, som har brugt rejsekortet i 2014.

Se også: Minister om rejsekort-kritik: Jeg greb ind i tide

Utilfredse DSB

DSB, der ejer omkring halvdelen af selskabet sammen med en række andre trafikselskaber, har dog ikke samme positive syn på sagen som Bjørn Wahlsten.

I deres selskab DSB Rejsekort A/S er underskuddet på hele 173 millioner.

Økonomidirektør hos DSB, Thomas Børner, kalder regnskabet for ’utilfredsstillende’.

- Hvad synes du om investeringen hidtil? Det har jo ikke ligefrem kastet mange penge af sig.

- Nej, det er klart, at det har det ikke, men vi står der, hvor vi står, og nu prøver vi at se fremad.

- Hvad mener du med, at vi ’står der, hvor vi står’?

- Jamen, vi står der, hvor vi står med den situation, som du lige har beskrevet udmærket. Vi har investeret i et system, og det forventede rejseomfang er altså endnu ikke kommet ind. Så der står vi, og det må vi tage bestik af. Blandt andet har mange af vores kunder taget mobilbilletter og vores app til sig i stedet for Rejsekortet.

Rejsekort-vanvid: 816.000 dummebøder i år

Se også: Rejsekort: Dummebøder halveres

- Har det været en god investering?

- Det siger jo næsten sig selv, at det ikke har været en specielt god investering, men der står vi nu, og så ser vi fremad.

- DSB har selv et ansvar

Bjørn Wahlsten er ikke overraskende uenig.

Han mener, at DSB selv bærer en stor del af ansvaret, fordi de ikke har udfaset andre billettyper.

- Vi kan se, at der er mange der bruger rejsekortet, når andre billettyper udfases, som det også oprindeligt var aftalt med alle parter. Og det har blandt andre DSB ikke udfaset. Det er der andre, der har gjort i Nordjyland og i Sydsjælland.

- Så det er DSB’s egen skyld?

- Jamen, hvis DSB gerne ville have haft flere på rejsekortet, så har de jo haft mulighed for at udfase nogle af deres nuværende billettyper.

Forventer ikke flere underskud

Rigsrevisionen var for nylig ude med en redegørelse, hvor økonomien i rejsekort A/S blev kritiseret. I forbindelse med dette er der blevet lavet en ny aftale, som betyder, at alle rejser i den kollektive trafik, skal være med til at danne grundlaget for indtægtssiden i Rejsekort A/S .

Se også: Økonomien i Rejsekort A/S får skarp kritik

På den måde kommer der ifølge Wahlsten næste år ikke noget regnskab med blodrøde tal.

Sidste år konfronterede flere kunder Magnus Heunicke med deres utilfredshed med Rejsekortet (2. december 2014)